Στρατηγικές προώθησης και αποδοχής του κρητικού ελαιολάδου στις διεθνείς αγορές
Authors: Λαμπρινίδου Φανή 
Published: March 2024

Τα τελευταία χρόνια το παγκόσμιο οικονομικό περιβάλλον γνωρίζει ραγδαίες αλλαγές, οι οποίες έχουν προκύψει εξαιτίας της εξάπλωσης του Covid-19 και κατά επέκταση των επιπτώσεων της πανδημίας. Σε αυτή την νέα μετά-πανδημική εποχή, η οποία βρίσκεται ακόμα στα αρχικά της στάδια, οι καταναλωτικές συνήθειες φαίνεται να κατευθύνονται σε τρόφιμα υψηλής διατροφικής αξίας και ποιότητας. Για αυτό τον λόγο, η ζήτηση του ελαιόλαδου ολοένα και αυξάνεται, με τις προβλέψεις να καταδεικνύουν πως αυτή η ανοδική πορεία θα συνεχιστεί και για τα επόμενα χρόνια, αφού το ελαιόλαδο ανήκει στην κατηγορία των τροφίμων τα οποία παρουσιάζουν αυξημένη παγκόσμια ζήτηση. Η Κρήτη είναι μια από τις μεγαλύτερες ελαιοπαραγωγικές περιοχές της Ελλάδας, με το κρητικό ελαιόλαδο να είναι παγκοσμίου φήμης λόγω της εξαιρετικής ποιότητας του. Ο τομέας των εξαγωγών του ελαιόλαδου είναι υψίστης σημασίας όχι μόνο για την ενδυνάμωση της αναγνωρισιμότητας του κρητικού ελαιόλαδου στη διεθνή αγορά, αλλά και για την τόνωση της περιφερειακής οικονομίας του νησιού. Σκοπός της παρούσας διατριβής είναι να ερευνηθούν οι στρατηγικές προώθησης και αποδοχής κρητικού ελαιολάδου. Για την διερεύνηση αυτού, πραγματοποιούνται δύο ποσοτικές έρευνες. Η πρώτη έρευνα αφορά πολιτικές εξαγωγικού εμπορίου που ακολουθούν οι επιχειρήσεις και οι συνεταιρισμοί οι οποίοι εξάγουν κρητικό ελαιόλαδο. Συνεπώς, στόχος είναι να διερευνηθούν πιθανές συσχετίσεις που σχηματίζονται μεταξύ των πολιτικών αυτών. Για τον σκοπό αυτό χρησιμοποιούνται δύο μεθοδολογικές προσεγγίσεις. Αρχικά, μέσω της περιγραφικής στατιστικής παρουσιάζεται ο κλάδος των εξαγωγών κρητικού ελαιόλαδου και οι πολιτικές εμπορίου οι οποίες ακολουθούνται. Στην συνέχεια, η στατιστική ανάλυση με την μέθοδο Chi-square test (x2) θα απεικονίσει τις συσχετίσεις που εμφανίζονται μεταξύ των πολιτικών εξαγωγικού εμπορίου και μέσω αυτής θα επιβεβαιωθούν ή θα απορριφθούν τα ερευνητικά ερωτήματα τα οποία έχουν τεθεί στην παρούσα διατριβή. Συγκεκριμένα, επιβεβαιώνονται οι συσχετίσεις ανάμεσα στην απασχόληση ενός υπεύθυνου εξαγωγών με τις προωθητικές ενέργειες που πραγματοποιούνται στις αγορές του εξωτερικού, το επίπεδο πιστοποιημένης γνώσης του εργαζομένου που περατώνει τις εξαγωγές με την διεξαγωγή έρευνας αγοράς, την αναγνωρισιμότητα του ελαιολάδου με την διεξαγωγή έρευνας αγοράς και οι διαφορές που δημιουργούνται αναφορικά με τις πολιτικές διεθνούς εμπορίου ανάμεσα στις επιχειρήσεις και τους συνεταιρισμούς. Η δεύτερη ποσοτική έρευνα αφορά στάσεις και δηλώσεις Γερμανών καταναλωτών, αναφορικά με το ελαιόλαδο και το κρητικό ελαιόλαδο. Μέσω της περιγραφικής στατιστικής παρουσιάζεται μεταξύ άλλων, ο βαθμός συμφωνίας των καταναλωτών σε δηλώσεις που αφορούν την κατανάλωση, την κατηγορία, την συσκευασία, την τιμή, την διαφήμιση και τον τόπο προέλευσης του ελαιολάδου. Στην συνέχεια, πραγματοποιείται διμεταβλητή στατιστική ανάλυση, με τον συντελεστή Spearman. Η συγκεκριμένη στατιστική ανάλυση εντοπίζει τις συσχετίσεις οι οποίες δημιουργούνται μεταξύ πολυάριθμων μεταβλητών και βοηθά στην δημιουργία των προφίλ καταναλωτών, ανάλογα με την προτίμηση τους για την περιοχή προέλευσης του ελαιολάδου που καταναλώνουν. Οι περιοχές που ερευνήθηκαν είναι η Ιταλία, η Ισπανία, η Πορτογαλία και η Ελλάδα. Με παραδοχή πως οι εξαγωγές αποτελούν μοχλό ανάπτυξης της οικονομίας, η διερεύνηση των πολιτικών εξαγωγικού εμπορίου κρητικού ελαιολάδου θα αναδείξει τις προοπτικές του κλάδου αλλά και τις αδυναμίες του, προκειμένου να ασκείται μια αποδοτική εξαγωγική δραστηριότητα.